section_heading: Vojna karijera
paragraph_text: Alfred von Larisch rođen je 20. listopada 1856. u Danzigu. Sin je pruskog generala Karla von Larischa. Larisch je u prusku vojsku stupio kao kadet služeći u 93. pješačkoj pukovniji. Od kolovoza 1883. služi u 1. gardijskoj grenadirskoj pukovniji u Berlinu, tijekom koje službe je u siječnju 1884. promaknut u čin poručnika. Od listopada te iste godine pohađa Prusku vojnu akademiju koju završava u srpnju 1887. nakon čega se vraća u službu u 1. gardijsku grenadirsku pukovniju. U svibnju 1885. unaprijeđen je u čin satnika, te je imenovan zapovjednikom bojne u 1. gardijskoj grenadirskoj pukovniji. U svibnju 1895. promaknut je u čin bojnika, te je premješten u 2. gardijsku diviziju gdje obnaša dužnost pobočnika. Na navedenoj dužnosti nalazi se do studenog 1897. kada postaje zapovjednikom bojne u 4. gardijskoj pukovniji.